། གཤིན་རྗེའི་ཕོ་ཉ་འཇིགས་སུ་རུང་བའི་རྣམ་པ་སྣ་ཚོགས་ཀྱི་སྣང་བ་འཆར་བར་འགྱུར་རོ། །དེ་ནས་བྱང་སེམས་ཐུར་བབས་དཀར་ལམ་ཤར་བ་དང་། རཀྟ་གྱེན་ལོག་དམར་ལམ་ཤར་བ་ཞེས་པ། ཕ་ལས་ཐོབ་པའི་བྱང་སེམས་དཀར་པོ་ཧ་ཡིག་གི་ཚུལ་དུ་སྤྱི་བོར་གནས་པ་དབུ་མའི་ནང་དུ་ཐུར་ལ་བབ་པས། དེའི་རྟགས་སུ་སྟོན་ནམ་སྐྱ་པོ་ལ་ཟླ་བ་ཤར་བ་ལྟ་བུ་དང་། དུ་བ་དང་། སྨིག་རྒྱུ་ལྟ་བུའི་སྣང་བ་འབྱུང་སྟེ། དེའི་ཚེ་ཞེ་སྡང་གི་རྟོག་པ་ཐམས་ཅད་འགག་ནས། དགྲ་མི་ཤ་ཤོར་བ་ལྟ་བུ་དང་འཕྲད་ཀྱང་ཞེ་སྡང་གི་རྟོག་པ་མི་སྐྱེ་ཞིང་། མ་ལས་ཐོབ་པའི་རཀྟ་དམར་པོ། ཨ་ཤད་ཀྱི་རྣམ་པར་ལྟེ་བར་གནས་པ་དབུ་མའི་ནང་དུ་གྱེན་ལ་སོང་བས། ནམ་མཁའ་སྤྲིན་དམར་གྱིས་ཁྱབ་པ་ལ་ཉི་མ་ཤར་བ་ལྟ་བུ་དང་སྲིན་བུ་མེ་ཁྱེར་ལྟ་བུའི་སྣང་བ་འབྱུང་སྟེ། དེའི་ཚེ་ཆགས་པའི་རྟོག་པ་ཐམས་ཅད་འགག་ནས་རང་གི་ཉེ་འབྲེལ་དང་ནོར་རྫས་ལ་སོགས་པ་དང་། གཞན་ཡང་ལྷའི་བུ་དང་བུ་མོས་བསྐོར་ཀྱང་ཆགས་པའི་རྟོགས་པ་སྐད་ཅིག་ཀྱང་མི་སྐྱེ་བར་འགྱུར་རོ། །དེ་ལྟར་མི་འགྱུར་བའི་འཁོར་ལོ་གཉིས་ཞིག་ནས་བྱང་སེམས་དཀར་དམར་སྙིང་གར་འདྲེས། རླུང་སེམས་དབུ་མར་འདུས་ཏེ། རྣམ་པར་ཤེས་པ་མར་མེ་རླུང་གིས་མི་བསྐྱོད་པ་ལྟ་བུར་གསལ་ལམ་མེ་གནས། དེ་ཚེ་གཏི་མུག་གི་རྟོག་པ་ཐམས་ཅད་འགག་ནས་སྒྲིབ་བྱེད་མ་རིག་པ་འཐུག་པོས་ཀྱང་སྒྲིབ་པར་མི་ནུས་པའི་འཆི་བ་འོད་གསལ་ཆོས་ཀྱི་སྐུ་ཞེས་བྱ་བ། རང་བྱུང་གི་ཡེ་ཤེས་འཆར་བར་འགྱུར་བས། སྒོམ་གྱི་ཉམས་མྱོང་ཡོད་པ་རྣམས་སྔར་འདྲིས་ཀྱི་མི་དང་འཕྲད་པ་ལྟ་བུར་འབྱུང་བར་འགྱུར་ཏེ། པཎ་ཆེན་ནཱ་རོས། མི་རྟག་གཡར་པོའི་སྒྱུ་ལུས་ཞིག་པའི་ཚེ། །སེམས་རྟོག་མེད་ཆོས་སྐུ་རང་སར་གྲོལ། །ཟུང་འཇུག་གི་ཉམས་ཅིག་དེ་རུ་སྐྱེ། །དེ་འཛིན་པ་མེད་པ་ལྷོད་དེ་ཞོག །ཅེས་གསུངས་སོ། །འོད་གསལ་དེའི་ངང་དུ། ཇི་ཙམ་གནས་ཀྱི་བར་མཉམ་པར་བཞག མཐར་ཟུང་འཇུག་དེའི་ངང་ལ་སྤྱི་བོ་ནས་འཕོས་ཏེ། མཁའ་སྤྱོད་མའི་རིག་པ་འཛིན་པར་འགྱུར་རོ། །འོད་གསལ་དེ་ངོ་མ་ཤེས་ཤིང་སེམས་མ་ཟིན་ན། གཏི་མུག འདོད་ཆགས། ཞེ་སྡང་གསུམ་རྟོག་པ་རིམ་གྱིས་ལོངས་ཁྱབ་བྱེད་ཀྱི་རླུང་གིས་རྐྱེན་བྱས། རྣམ་ཤེས་བུ་ག་དགུ་གང་རུང་ནས་འཐོན་ཏེ། ཚེ་སྔ་མའི་རྟོགས་པ་འགགས། ཕྱི་མའི་རྟོགས་པ་མ་སྐྱེས་པའི་བར་དེ། བར་དོའི་ཡིད་ལུས་བླངས་ནས་ཞག་བཞི་བཅུའི་བར་ཅི་རིགས་པར་གནས་པར་འགྱུར་ཏེ། མཛོད་ལས། སྔོན་དུས་སྲིད་པའི་ཤ་གཟུགས་ཅན། །དབང་པོ་ཀུན་ཚང་ཐོགས་མེད་རྒྱུ། །ལས་ཀྱི་རྫུ་འཕྲུལ་ཤུགས་དང་ལྡན། །རིགས་མཐུན་ལྷ་མིག་དག་པས་མཐོང་། །ཞེས་པ་ལྟར། སྔོན་གྱི་སྲིད་པའི་ཤ་གཟུགས་འཛིན་པའི་ཡིད་ཀྱི་ལུས་ཅན་ཁ་དང་མིག་ལ་སོགས་པའི་དབང་པོ་ཐམས་ཅད་ཚང་ཞིང་ལས་དབང་ལས་གྲུབ་པའི་རྫུ་འཕྲུལ་གྱི་ཤུགས་དང་ལྡན་པས་མའི་མངལ་དང་བྱིན་རླབས་ལས་གྲུབ་པའི་རྡོ་རྗེའི་གདན་མ་གཏོགས། གཞན་རི་རབ་དང་ཁང་ཁྱིམ་གང་ལ་ཡང་ཐོགས་པ་མེད་པ་བསམ་པ་ཙམ་གྱིས་སྟོང་གསུམ་ཐམས་ཅད་སྐད་ཅིག་ཙམ་ལ་བགྲོད་པར་ནུས་ཤིང་། རིགས་མཐུན་པར་བར་དོ་ན་གནས་པ་རྣམས་དང་། ལྷའི་མིག་དང་ལྡན་ཞིང་། ལས་ཉོན་གྱི་སྒྲིབ་པ་དག་པ་རྣམས་ཀྱིས་མཐོང་བར་འགྱུར་ལ། ནང་དུ་ཁམས་དཀར་དམར་མི་གནས་པས་ཕྱི་རོལ་དུ་ཉི་མ་དང་ཟླ་བའི་སྣང་བ་མེད། གདོས་བཅས་ཀྱི་ལུས་མེད་པས་གྲིབ་མ་དང་རྗེས་མི་འབྱུང་། ཟག་བཅས་ཀྱི་མངོན་ཤེས་ཡོད་པས་གཞན་གྱི་ཅི་བསམ་ཤེས། ཞག་བདུན་རེའི་མཚམས་སུ་འཆི་ཆུང་རེ་དང་བར་དོའི་ཡིད་ལུས་རེ་ལེན། དེ་ནས། མི་ལྡོག་དེ་ནི་དྲི་ཟའོ། །ཞེས་པ་ལྟར་དུ་རྣམ་ཤེས་སྔར་གྱི་ཕུང་པོ་རྙིང་པ་ལ་མི་ལྡོག་པར་དྲི་ཟའི་མངལ་གྱི་སྐྱེ་གནས་འཚོལ་བའི་སྐབས་ཞེས་པ། སྐྱེ་གནས་དོན་དུ་གཉེར་བས་ཕྱོགས་ཀུན་ཏུ་རྒྱུག་པ་ལ་བརྟེན་ནས་འབྱུང་བ་འཁྲུགས་ཏེ། ས་རླུང་འཁྲུགས་པས་རི་བོ་ཆེན་པོ་ཉིལ་བ་དང་། གྲུམ་པ་དང་། ཕྲག་རི་ཆེན་པོ་ཞིག་པའི་སྒྲ་ལྟ་བུ་དང་། ཆུ་རླུང་འཁྲུགས་པ་རྒྱ་མཚོ་ཆེན་པོའི་རྦ་རླབས་གནམ་དུ་འཕྱོ་བ་དང་། འཁྲུགས་པ་དང་། གཡང་སའི་གཅོང་རོང་དུ་ཞུགས་པའི་སྒྲ་ལྟ་བུ་དང་། མེ་རླུང་འཁྲུགས་པས། བསྐལ་པ་འཇིག་པའི་དུས་ཀྱི་མེ་སྒྲ་ལྟ་བུ་དང་། སྟོང་གསུམ་ཐམས་ཅད་མེ་འབར་བའི་སྣང་བ་དང་། ནགས་ཚལ་ཆེན་པོ་ཚིགས་པའི་སྒྲ་ལྟ་བུ་དང་། རླུང་གི་རླུང་འཁྲུགས་པས་དུས་མཐའི་རླུང་དམར་ཆེན་པོ་འཚུབས་ཅིང་འཁྱིལ་བ་དང་། སྣང་སྲིད་ཐམས་ཅད་བྱ་སྒྲོ་རླུང་གིས་སྐྱོད་པ་ལྟ་བུར་གཡོ་བ་དང་། དེ་དག་གི་རང་སྒྲ་འབྲུག་སྟོང་དུས་གཅིག་ལ་ལྡིར་བའི་སྒྲ་ལྟ་བུར་ཐོས་ཏེ། དེ་དག་ལ་འཇིགས་ཤིང་སྐྲག་ནས་སྐྱབས་གནས་ཚོལ་བར་བསམ་པའི་ཚེ། དབང་དང་སྡོམ་པ་ཐོབ་པ་རྣམས་ཀྱིས་སྐྱབས་གནས་བླ་མ་དང་རྡོ་རྗེ་སློབ་དཔོན་དྲན། དེས་བསྟན་པའི་ཡི་དམ་གྱི་ལྷ་དྲན། ལྷ་དེ་ཡི་མཚན་ལས་གྲས་ནས་བཏགས་པའི་གསང་མཚན་གྱི་མིང་ནས་དྲན། དེ་ལ་བརྟེན་ནས་རང་ཉིད་གོམས་པའི་དབང་གི་ལྷག་པའི་ལྷའི་རྣམ་རོལ་དུ་དྲན། དེའི་ཚེ་དཔའ་བོ་དང་རྣལ་འབྱོར་མའི་ཚོགས་དཔག་ཏུ་མེད་པ་འདུས་ནས། མཆོད་པའི་སྤྲིན་གྱིས་ཕུང་པོས་གཏིབས་ཤིང་། གསང་མཚན་གྱི་མིང་ནས་འབོད་ཅིང་ལུང་བསྟན་ནོ། །མཁའ་ལ་སྤྱོད་པའི་གནས་སུ་འཁྲིད་པར་འགྱུར་ཏེ། མཁའ་འགྲོ་ཀུན་སྤྱོད་ལས། འཆི་ཞེས་བྱ་བ་རྣམ་རྟོག་ཡིན། །མཁའ་ལ་སྤྱོད་པའི་གནས་སུ་འཁྲིད། །ཅེས་གསུངས་སོ། །ཐ་མལ་པ་རྣམས་ཀྱི་སྐྱབས་གནས་དང་ཡིབ་པ་ཙམ་ནས། ཉོན་མོངས་པ་དུག་གསུམ་གྱི་རང་གཟུགས་དཀར་ནག་དམར་གསུམ་གྱི་རང་གཟུགས། གཡང་ས་གཅོང་རོང་ཆེན་པོ་ཉམས་ང་བ་གསུམ་མཐོང་སྟེ། དེ་དག་ཏུ་ལྟུང་བའི་དོགས་པ་དང་། དེ་དང་མཚུངས་པར་རྣམ་བྱང་གི་ལམ། འོད་ཁ་དོག་དཀར་པོ་འཆར་བ་དང་། སྡོང་དུམ་དང་། ས་ཕུག་དང་། ངང་པས་བརྒྱན་པའི་མཚོ་གླིང་དང་། བ་གླང་གིས་བརྒྱན་པའི་མཚོ་གླིང་དང་། རྟས་བརྒྱན་པའི་མཚོ་གླིང་དང་། ཁང་བཟང་དང་། ལྷའི་གཞལ་མེད་ཁང་ལ་སོགས་པ་སྣ་ཚོགས་པ་མཐོང་སྟེ། དེ་དག་གང་དུ་ཕྱིན་པ་དང་། ཞུགས་པ་བྱུང་ན་སྐྱེ་གནས་ཡིན་ཏེ། དེའང་འོད་ནག་པོ་གསལ་ཞིང་དེ་ལ་ཆགས་ན་དམྱལ་བ། སེར་པོ་ཡི་དྭགས། དཀར་པོ་དུད་འགྲོ། དམར་པོ་ལྷ། ལྗང་གུ་ལྷ་མ་ཡིན། སྣ་ཚོགས་མི་ཡིས་སྐྱེ་གནས། ཕྱིའི་སྐྱེ་གནས་ལ་ཡང་ངང་པས་བརྒྱན་པའི་མཚོ་གླིང་དུ་ཕྱིན་པ་ཤར་ལུས་འཕགས་པོ། བ་གླང་གི་བརྒྱན་པའི་མཚོ་གླིང་དུ་ཕྱིན་ན་ནུབ་བ་གླང་སྤྱོད། རྟས་བརྒྱན་པའི་མཚོ་གླིང་དུ་བྱིན་ན་བྱང་སྒྲ་མི་སྙན། ཁང་བཟང་དུ་ཕྱིན་ན་ལྷོ་འཛམ་བུ་གླིང་དུ་སྐྱེའོ། །ལྷའི་གཞལ་མེད་ཁང་དུ་ཞུགས་ན། ལྷ་གནས་དང་། སྡོང་དུམ་དང་། ས་ཕུགས་སུ་ཡིབས་པ་དང་ཞུགས་ན་ཡི་དྭགས་དང་། དུད་འགྲོ། ལྕགས་ཁང་དུ་ཞུགས་ན་དམྱལ་བའི་སྐྱེ་གནས། དེ་དེ་དག་གི་གནས་སྐབས་སུ་ཡང་གནས་ལ་ངེས་པ་མེད་པ། གྲོགས་ལ་ངེས་པ་མེད་པ། བྱ་བྱེད་ལ་ཡང་ངེས་པ་མེད་པ། ཟས་གོས་ལ་ཡང་ངེས་པ་མེད་པ། རྣམ་ཤེས་ཀྱི་འཆར་སྒོ་ལ་ཡང་ངེས་པ་མེད་པ་སོགས། མ་ངེས་པའི་རྟགས་དྲུག་གིས་གཡེངས་ཤིང་སྡུག་བསྔལ་བར་འགྱུར། དེའི་དུས་སུ་སྐྱབས་གནས་དཀོན་མཆོག་གསུམ་དྲན་པའི་སྒོ་ནས་གསོལ་བ་བཏབ་ན། སྐྱེ་གནས་ངན་པ་འགགས་ནས་བཟང་པོར་སྐྱེ་ཞིང་ཆོས་དང་འཕྲད་པར་འགྱུར་རོ། །དེ་ལྟར་བར་དོའི་གདམས་པ་ཉམས་འོག་ཏུ་ཆུད་པར་བྱས་ནས། མཚམས་སྦྱོར་འཕོ་བའི་གདམས་ངག་ལ་འབད་པར་བྱ་དགོས་ཏེ། མཁའ་འགྲོ་མ་ཀུན་ཏུ་རྟོག་པའི་རྒྱུད་ལས། རྣམ་ཤེས་རླུང་ལ་ཞོན་ནས་ནི། །འོག་གི་ལམ་ནས་འཕོས་གྱུར་ན། །ཆོས་ལ་གོམས་པའི་གང་ཟག་ཀྱང་། །ངན་འགྲོ་དག་ཏུ་སྐྱེ་བར་འགྱུར། །རྣམ་ཤེས་རླུང་དང་བསྡོང་ནས་འོག་ལམ་གཉིས་ལྟེ་བ་གསུམ་གང་རུང་ནས་འཕོས་ན། རེ་ཞིག་ངན་སོང་གསུམ་པོ་གང་རུང་དུ་འཕེན་ནོ། །དེ་བཞིན་དུ་སྡིག་ཆེན་ཡང་འཕོ་བས་མཚམས་སྦྱར་སྤྱི་བོར་འཕོས་པས་མཐོ་རིས་གསུམ་པོ་གང་རུང་སྐྱེ་བར་འགྱུར་ན་གཞན་རྣམས་ལྟ་ཅི་སྨོས་ཏེ། རྒྱུད་ལས། རྣམ་ཤེས་རླུང་ལ་ཞོན་ནས་ནི། །སྟེང་གི་ལམ་ལ་འཕོས་གྱུར་ན། །སྡིག་ལ་གོམ་པའི་གང་ཟག་ཀྱང་། །མཐོ་རིས་དག་ཏུ་སྐྱེ་བར་འགྱུར། །ཞེས་གསུངས་སོ། །དེས་ཕན་ཡོན་དང་ཉེས་དམིགས་བསྟན་ནས། དེ་ནས་དམིགས་པ་འདི་བཞིན་མཛོད། ཁྱེད་རང་གི་མདུན་གྱི་ནམ་མཁའི་གནས་སུ། བདེ་མཆོག་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་ནམ་མཁའི་ཁམས་ཐམས་ཅད་ཁྱབ་པས་ལམ་མེར་བཞུགས་ཤིང་དེ་དག་གི་སྐུ་དགེ་འདུན། གསུང་དམ་ཆོས། ཐུགས་སངས་རྒྱས་སྐྱབས་གནས་ཀུན་གྱི་ངོ་བོར་མོས་ནས་སྐྱབས་སུ་འགྲོ་བའི་རྗེས་ཟློས་མཛོད། ཅེས་བརྗོད་ལ་སྐྱབས་འགྲོ་ཅི་ནུས་བྱ། མཐར་བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་ལ་སྐྱབས་གསོལ་གྱི་ཚིག་བརྗོད་ནས། སྐྱབས་ཡུལ་རྣམས་འོད་དུ་ཞུ་ནས་སྤྱི་བོ་ནས་ཐིམ་པས། ལུས་ངག་ཡིད་གསུམ་དང་འདྲེས་ཤིང་རྒྱུད་བྱིན་གྱིས་རླབས་པར་མོས་པ་མཛོད། དེ་ལྟར་སྐྱབས་སུ་སོང་ནས། སེམས་བསྐྱེད་པའི་རྗེས་ཟློས་ལན་གསུམ་མཛོད། བདག་གི་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱས་ལ། སེམས་ཅན་ཐམས་ཅད་སྲིད་པའི་སྡུག་བསྔལ་གྱི་རྒྱ་མཚོ་ལས་བསྒྲལ་བར་བྱ། དེའི་ཆེད་དུ་དག་པ་མཁའ་སྤྱོད་དུ་འཕོ་བའི་གདམས་པ་ཉམས་སུ་བླང་བར་བྱའོ། །ཞེས་སེམས་བསྐྱེད་དེ། ཁྱེད་རང་གི་ལུས་དེ་ཉིད། ཐ་མལ་པ་མ་ཡིན་པར་སྐད་ཅིག་གིས་རྗེ་བཙུན་རྡོ་རྗེ་རྣལ་འབྱོར་མའི་སྐུ་སྣང་ལ་རང་བཞིན་མེད་པར་སིང་དར་དམར་པོའི་གུར་ཕུབ་པ་ལྟ་བུར་ལམ་གྱིས་གྱུར་པའི་སྤྱི་བོ་ནས་གསང་གནས་ཀྱི་བར་དུ་རྩ་དབུ་མ་ཁ་དོག་དམར་པོ་སྦུབ་སྟོང་། སྦོམ་ཕྲ་མདའ་སྙུག་འབྲིང་པོ་ཙམ་པའི་མར་སྣར། སྒོ་ངའི་སྦུབ་ལྟ་བུའི་ཟླུམ་པོའི་ནང་དུ། སེམས་ཀྱི་རྟེན་བྃ་ཡིག་དམར་པོ་སྲན་མའི་རྡོག་པོ་ཙམ་འཕར་ལིང་ངེ་བ། ཡར་སྣེ་སྤྱི་བོ་ཚངས་པའི་བུ་གར་ཟུག་པ། སྐར་ཁུང་གསལ་བ་ལྟར་སྐྱ་ཐ་ལེ་ཡོད་པའི་སྟེང་གི་བར་སྣང་དུ། སྣ་ཚོགས་པདྨ་ཉི་མའི་གདན་ལ་རྗེ་བཙུན་རྡོ་རྗེ་རྣལ་འབྱོར་མ། ཞབས་གཡས་བརྐྱང་པས་དུས་མཚན་མ་དམར་པོའི་ནུ་མའི་སྟེང་ནས་མནན་པ། གཡོན་བསྐུམ་པས་འཇིགས་བྱེད་ནག་པོ་མགོ་བོ་རྒྱབ་ཏུ་བལྟབས་པ་མནན་པ། སྐུ་མདོག་དམར་པོ་བསྐལ་པའི་མེ་ལྟ་བུའི་གཟི་བརྗིད་ཅན། ཞལ་གཅིག་ཕྱག་གཉིས་སྤྱན་གསུམ་དག་པ་མཁའ་སྤྱོད་དུ་གཟིགས་པ། ཕྱག་གཡས་རྡོ་རྗེས་མཚན་པའི་གྲི་གུག་མཐུར་དུ་འཕྱང་ནས་འཛིན་པ། གཡོན་ཐོད་པ་ཁྲག་གིས་གང་བ་སྟེང་ཕྱོགས་སུ་བཟུང་ནས་ཞལ་གྱེན་དུ་ཕྱོགས་པས་གསོལ་བ། ཕྲག་པ་གཡོན་པར་རྡོ་རྗེས་མཚན་པའི་ཁ་ཊྭཱཾ་ག་ལ་ཌཱ་མ་རུ་དང་། དྲིལ་བུ་དང་། འཕན་རྩེ་གསུམ་པ་འཕྱང་བཞིན་བསྣམས་པ། དབུ་སྐྲ་ནག་པོ་སིལ་བུར་གྱུར་པས་སྐུ་སྐེད་ཡན་ཆད་ཁེབས་པ། ལང་ཚོ་དར་ལ་བབས་ཅིང་། འདོད་པའི་ནུ་འབུར་རྒྱས་པ། བདེ་བ་བསྐྱེད་པའི་ཉམས་ཅན། མི་མགོ་སྐམ་པོ་ལྔའི་དབུ་བརྒྱན། སྐམ་པོ་ལྔ་བཅུའི་དོ་ཤལ་ཅན། གཅེར་བུ་ཕྱག་རྒྱ་ལྔས་བརྒྱན་པ། ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །དེའི་སྟེང་དུ་པདྨ་དང་ཟླ་བའི་གདན་ལ་རྩ་བའི་བླ་མ་རྡོ་རྗེ་ཆོས་ཀྱི་རྣམ་པ་ཅན། སྐུ་མདོག་དམར་པོ་ཞལ་གཅིག་ཕྱག་གཉིས་ཀྱིས། གཡས་པས་བདེ་སྟོང་གི་སྒྲ་སྒྲོགས་པའི་ཌཱ་མ་རུ་འཁྲོལ་བ། གཡོན་པས་བདུད་རྩིས་གང་བའི་ཐོད་པ་ཐུགས་ཀར་འཛིན་ཅིང་། གཡོན་པའི་གྲུ་མོའི་ཁུག་ན་ཁ་ཊྭཱཾ་ག་བསྣམས་པ། ཞབས་རྡོ་རྗེ་སྐྱིལ་ཀྲུང་གིས་བཞུགས་ཤིང་། སྐུ་ལ་རུས་པའི་རྒྱན་དྲུག་གིས་བརྒྱན་པ། གཞོན་ནུ་ལང་ཚོ་དར་ལ་བབ་ཅིང་གཟི་འོད་འབར་བ། དེའི་མཐའ་སྐོར་དུ། པཎ་ཆེན་ནཱ་རོ་ཏ་པ། གྲུབ་ཆེན་ཕམ་ཐིང་པ་སྐུ་མཆེད། མངའ་བདག་ལོ་ཆེན་རྗེ་བཙུན་ས་སྐྱ་པ་ཡབ་སྲས་ལ་སོགས་པ་བརྒྱུད་པའི་བླ་མས་བསྐོར་བའོ། །དེ་རྣམས་ཀྱང་ཆོས་ཉིད་བདེ་བ་ཆེན་པོའི་ངང་དུ་རོ་གཅིག་ཀྱང་ཆོས་ཅན་གྱི་མདངས་ཐ་དད་དུ་ཤར་བ་སྟེ། གང་ལ་གང་འདུལ་གྱི་སྐུར་བསྟན་པ། བདག་ལ་དགེས་བཞིན་དུ་བཞུགས་པའི་མོས་པ་བྱ། དེ་དག་ལ་ལུས་སེམས་འདུན་མ་རྩེ་གཅིག་ཏུ་གཏད་དེ་གདུང་ཤུག་དྲག་པོའི་སྒོ་ནས་གསོལ་བ་འདེབས་པ་འདིའི་རྗེས་ཟློས་མཛོད་ཞེས་དང་། བརྒྱུད་པའི་གསོལ་འདེབས་རྒྱས་བསྡུས་ཅི་རིགས་པས་གསོལ་བ་བཏབ་ལ། ཞེས་གསོལ་བ་བཏབ་པས་རྩ་བརྒྱུད་ཀྱི་བླ་མ་རྣམས་འོད་ཕུང་བདེ་བ་ཆེན་པོའི་རང་བཞིན་དུ་ཞུ་ནས་རྗེ་བཙུན་རྡོ་རྗེ་རྣལ་འབྱོར་མ་ལ་ཐིམ། དེའི་ཐུགས་ཀར་འཕོ་འདོད་དྲག་པོས། དབུ་མའི་མར་སྣེའི་བྃ་ཡིག་ལ་དམིགས་ནས་ཧིཀ་ཞེས་ལན་གསུམ་བརྗོད་པས། ཡར་སོར་རྡོ་འཕང་བ་ལྟར་ལྟེ་བ། སྙིང་ཁ། མགྲིན་པ་རྣམས་སུ་རིམ་པ་བཞིན་དུ་འཕོས། དེ་ལ་སེམས་དྲག་ཏུ་གཏད་ནས་ཕཊ། ཞེས་བརྗོད་པས། ཐེ་ཚོམ་མེད་པར་རྒྱང་སྟེ་སྤྱི་བོ་ཚངས་པའི་བུ་ག་ནས་ཐོན། རྗེ་བཙུན་རྡོ་རྗེ་རྣལ་འབྱོར་མའི་པདྨའི་སྦུབས་སུ་ཐོག་མེད་དུ་ཞུགས་ནས། བདེ་སྟོང་དབྱེར་མེད་རོ་གཅིག་ཏུ་འདྲེས་སོང་སྙམ་དུ་མོས་པ་མཛོད། ཅེས་བརྗོད་ལ། གོང་གི་དམིགས་པ་དང་ལྡན་པས་སྐྲ་ནས་དལ་བུས་ཡང་ཡང་འཐེན། ཧིཀ་ལན་གསུམ་གསུམ་དང་། ཕཊ་སྒྲ་དྲག་པོ་གཅིག་གིས་འཕངས་ཏེ། བསྒྲུབ་བྱའི་སེམས། རྣལ་འབྱོར་མའི་ཐུགས། རང་སེམས་གསུམ། བརྗོད་བྲལ་བདེ་བ་ཆེན་པོའི་ངང་དུ་ཁྲུག་སྟེ་བསྲེས་ལ། དེའི་ངོ་བོ་ལ་བལྟ་ཞིང་། དམིགས་མེད་ཀྱི་ངང་དུ་ཡུན་རིང་བཞག་ཅིང་། སྟོང་གསལ་དེའི་རང་མདངས་མ་ཤོར་བའི་སྒོ་ནས་སྨོན་ལམ་རྣམ་པར་དག་པ་བཏབ་པ་ནི། དལ་འབྱོར་གྲུ་ཆེན་སོགས་ཀྱི་གསང་བ་བདེ་སྟོང་དབྱེར་མེད་ཀྱི་རྣལ་འབྱོར་མ་ངོ་འཕྲོད་པའི་འཕོ་བའི་གདམས་པ་ཞེས་བྱའོ། །དེ་ལྟར་འཕོ་བ་བཏབ་པའི་ཐོབ་བྱེད་འབྲས་བུ་ལ། གསུམ་ལས། རབ་རྗེ་བཙུན་རྡོ་རྗེ་རྣལ་འབྱོར་མའི་གོ་འཕང་ཐོབ་པར་འགྱུར། འབྲིང་མཁའ་ལ་སྤྱོད་པའི་རིག་འཛིན། རྫུ་འཕྲུལ་གྱི་ནམ་མཁའ་ལ་རྒྱུ་ཞིང་སྤྱོད་ཡུལ་ཤིན་ཏུ་མཛེས་ཤིང་ལོ་བཅུ་དྲུག་ལོན་པའི་ཆ་ལུགས་ཅན། ཚེ་ཉི་ཟླ་གནས་ཀྱི་བར་ཐུབ་པ། ཅི་བསམ་ལོངས་སྤྱོད་ནམ་མཁའ་ལས་འབྱུང་བ། རྫུ་འཕྲུལ་གྱི་སྟོབས་ཀྱིས་སངས་རྒྱས་ཀྱི་ཞིང་ནས་སངས་རྒྱས་ཀྱི་ཞིང་དུ་འགྲོ་ཞིང་། སྤྲུལ་པའི་སྐུ་ལ་ཆོས་ཉན་པ་དང་། ཐ་མའང་མཐོ་རིས་གསུམ་པོ་གང་རུང་དུ་སྐྱེ་བར་འགྱུར་རོ། །ཞེས་པ་འདི་རྗེ་བཙུན་བྱམས་པ་ཆོས་ལེགས་ཀྱིས་མཛད་པའི་ཡི་གེ་ལྟར། བར་དོའི་གདམས་ངག་ཅུང་ཟད་གཅིག་གིས་མཚམས་སྦྱར་ཏེ། གཞན་ལ་བརྩེ་བའི་བསམ་པས་ཡུལ་གཙང་སྟོད་ཀྱི་བཙུན་པ་བློ་གསལ་གྱིས་ཞྭ་ལུང་མཚོ་ཁའི་རི་ཁྲོད་དུ་སྦྱར་བའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།